Dubai-polisie lê beslag op R2 miljard se kokaïenDubai (Foto: Mahesh Salunke/Pixabay) Die owerhede in die Verenigde Arabiese Emirate het beslag gelê op ŉ halfton kokaïen ter waarde van meer as AED 500 miljoen (meer as R2 miljard), het die polisie in Dubai Sondag gesê. Dit is een van die grootste dwelmklopjagte in dié land. Beamptes het “ŉ smokkelpoging van 500 kg suiwer kokaïen gefnuik”, lui ŉ verklaring deur die polisie. “Die dwelmmiddels, met ŉ straatwaarde van meer as 500 miljoen Emiratiese dirham, was goed versteek in die struktuur van ŉ vraghouer.” Die VAE, wat uit sewe emirate insluitend Dubai bestaan, het ŉ zero-toleransie beleid wat dwelmbesit betref. Die polisie het gesê hulle kon die smokkelary fnuik nadat hulle ŉ wenk oor die vragskip ontvang het. In die operasie genaamd “Skerpioen” is ŉ Midde-Oosterse verdagte in hegtenis geneem. Volgens die polisie is hy ŉ tussenganger vir ŉ internasionale dwelmsindikaat. “Sodra die vrag opdaag, moes die verdagte die onwettige dwelmmiddels na ŉ ander emiraat vervoer en dit in ŉ pakhuis stoor met die doel om dit te verkoop,” het Eid Mohammed Thani Hareb, direkteur van die antinarkotika-departement bygevoeg. Veiligheidsbeamptes het ŉ klopjag uitgevoer op die pakhuis en die man “op heterdaad betrap”. Dwelmsmokkelaars kan die doodstraf in die VAE opgelê word, maar teregstellings is seldsaam.